በሚቀጥለው ዓመት ለግብርና ዘርፍ በርካታ ፕሮጀክቶች ለጨረታ ይቀርባሉ
የኢትዮጵያ ግብርና ዘርፍ ከዝናብ ጥገኝነት በማላቀቅ ወደ ሰፋፊ የመስኖ እርሻዎች ለማሸጋገር በተያዘው ግዙፍ ዕቅድ መሠረት፣ በሚቀጥለው 2012 በጀት ዓመት 120 ሺሕ ሔክታር መሬት ለማልማት በርካታ ፕሮጀክቶች ለጨረታ ይቀርባሉ፡፡የጠቅላይ ሚኒስትር ዓብይ አህመድ (ዶ/ር) መንግሥት በኢትዮጵያ ግብርና ዘርፍ ለውጥ የሚያመጡ ፕሮጀክቶች ማስተዋወቅ ጀምሯል፡፡ ከፕሮጀክቶቹ መካከል በተለይ በቢሊዮን ዶላር በሚቆጠር ገንዘብ ከውጭ ወደ አገር ውስጥ የሚገቡትን ስንዴና ዘይት በአገር ውስጥ ማምረትን፣ በዘይት ተረፈ ምርት ደግሞ የቁም እንስሳትና ዶሮዎች በስፋት ማርባትን ያጠቃልላል፡፡ይህንን ዕቅድ ተግባራዊ ለማድረግ በቆላማ ቦታዎች በተለይም በሶማሌ፣ በአፋር፣ በቤንሻንጉል ጉሙዝና በጋምቤላ በወንዞች ኮሪደር፣ እንዲሁም የከርሰ ምድር ውኃ ባላቸው ሥፍራዎች ከፍተኛ የግብርና ሥራ ይከናወናል ተብሏል፡፡በደጋና በወይና ደጋ አካባቢዎች ደግሞ ቀደም ሲል የተጀመረው ኩታ ገጠም እርሻ በሰፊው ይካሄዳል ተብሏል፡፡ ባለሙያዎች እንደሚናገሩት፣ ኩታ ገጠም እርሻ ማለት በአንድ አካባቢ የሚገኙ በርካታ አርሶ አደሮች አጥሮቻቸውን አፍርሰው መሬታቸውን በማደባለቅ የሚካሄድ ልማት ነው፡፡ኩታ ገጠም እርሻ የመገልገያ ማሽኖችን፣ ምርጥ ዘር፣ ማዳበሪያ፣ እንዲሁም አግሮ ኬሚካል በሰፊው የሚጠቀም በመሆኑ ምርታማነቱ የጎላ ነው ተብሏል፡፡የውኃ፣ መስኖና ኢነርጂ ሚኒስትሩ ስለሺ በቀለ (ዶ/ር) እንደተናገሩት፣ ኢትዮጵያ ለእርሻ ምቹ አገር ብትሆንም በከፍተኛ የውጭ ምንዛሪ ስንዴና ዘይት ስለምታስገባ ይህ አሠራር መቀየር አለበት፡፡ ሚኒስትሩ ጨምረው እንዳሉት፣ በዚህ ዓመት አራት ትልልቅ የመስኖ ፕሮጀክቶች የጨረታ ሒደታቸው ተጠናቅቆ ወደ ሥራ እየተገባ ነው፡፡ ሁለት ፕሮጀክቶች ደግሞ የጨረታ ሒደታቸው እስከ ሰኔ 30 ቀን 2011 ዓ.ም. ድረስ ይጠናቀቃል፡፡ከእነዚህ ፕሮጀክቶች መሀል በአዲስ አበባ ዙሪያ አደአና በቾ አካባቢዎች በአምስት ሺሕ ሔክታር ላይ በመስኖ የታገዘ ግብርና ይካሄዳል ተብሏል፡፡ ይህ ፕሮጀክት ከደቡብ ኮሪያ መንግሥት በተገኘ 100 ሚሊዮን ዶላር የሚካሄድ ሲሆን፣ ፕሮጀክቱን ለማስጀመር ዝግጅት መደረጉ ተገልጿል፡፡ባቱ (ዝዋይ) አካባቢ ደግሞ ከገጸ ምድርና ከከርሰ ምድር በሚገኝ ውኃ 600 ሔክታር ለልማት ዝግጅቱ ተጠናቋል ተብሏል፡፡መንግሥት በእርሻው ዘርፍ ለውጥ ለማምጣት ያቀደው በባለሀብቶችና በአርሶ አደሮች ብቻ ሳይሆን፣ በግብርና ዘርፍ የሠለጠኑ ምሩቃንን በማደራጀትና አስፈላጊውን ድጋፍ በማቅረብ ጭምር መሆኑ ታውቋል፡፡በዚህ መሠረት ሚኒስቴሩ ግንቦት 22 ቀን 2011 ዓ.ም. ከተለያዩ የግብርና ኮሌጆች 300 ምሩቃን ተቀብሎ ሥልጠና መስጠት ጀምሯል፡፡ ሥልጠናው 120 ሺሕ ምሩቃንን እንደሚያሳትፍ ሚኒስቴሩ አስታውቋል፡፡ ምሩቃኑ ከሥልጠና በኋላ ተደራጅተው መሬትና የእርሻ መሣሪያዎች እንዲያገኙ ተመቻችቶላቸው ወደ ሥራ እንደሚገቡ ታውቋል፡፡